حجت الاسلام مقصود علی ڈومکی :

عشق اہل بیت کے جرم میں سختیاں مصائب اور مشکلات ہمارے لئے نئے نہیں ہیں

مجلس وحدت مسلمین پاکستان کے مرکزی ترجمان نے کہا کہ ہمیں اپنے خلاف مقدمات کے اندراج کا کوئی غم نہیں ہے ہمیں خوشی اس بات کی ہے کہ مشکل ترین حالات میں بھی عزاداروں نے آل محمد سے کیا ہوا اپنا عہد وفا نبھایا ہے ۔

خبر کا کوڈ: ۴۴۲۷۵۶

تاریخ: ۱۷ مرداد ۲۰۲۰ - ۱۷:۴۱

رسا نیوز ایجنسی کی رپورٹ کے مطابق مجلس وحدت مسلمین پاکستان کے مرکزی ترجمان حجت الاسلام مقصود علی ڈومکی نے کہا ہے کہ عزاداری امام علی علیہ السلام عظیم عبادت ہے اور اس عبادت کے دوران عزاداروں کے خلاف جو ایف آئی آرز درج کی گئی ہیں وہ انتہائی افسوسناک اور شرمناک ہیں۔ عشق اہل بیت کے جرم میں ہم گذشتہ چودہ سو سال سے سختیاں مصائب اور مشکلات سہتے آئے ہیں اور جیل اور مقدمات ہمارے لئے نئے نہیں ہیں اور نہ ہی یہ مقدمات ہمیں اپنے ہدف سے روک سکتے ہیں۔ عزاداران امام علی علیہ السلام کے خلاف مقدمات سے نہ تو عزاداری کو روکا جا سکتا ہے نہ ہی ان کے عزم اور حوصلے میں کمی آ سکتی ہے۔ عشق اہل بیت کے جرم میں جیل جانا ہم اپنے لیے اعزاز سمجھتے ہیں۔

ہم اس موقع پر سندھ حکومت سے اور وفاقی حکومت سے مطالبہ کرتے ہیں کہ وہ فلفور عزاداروں کے خلاف درج مقدمات واپس لے۔ ملک بھر میں جہاں جہاں عزاداروں کے خلاف ایف آئی آرز درج ہوئی ہیں ملت سے وابستہ وکلاء رضاکارانہ طور پر اپنی خدمات پیش کر رہے ہیں اور پوری ملت اسیر عزاداروں کی حمایت کر رہی ہے۔ ہمیں اپنے خلاف مقدمات کے اندراج کا کوئی غم نہیں ہے ہمیں خوشی اس بات کی ہے کہ مشکل ترین حالات میں بھی عزاداروں نے آل محمد سے کیا ہوا اپنا عہد وفا نبھایا ہے اور پاکستان کی گلی گلی اور شہر شہر میں علی علی کے نعرے بلند ہوئے ہیں۔